****

**TELETREBALL**

Us informem que la corporació i les seccions sindicals de CCOO i UGT, presents a la Mesa General de Negociació de matèries comunes, estem negociant el reglament que regirà el teletreball a la Diputació de Barcelona. Aquest reglament donarà seguretat jurídica a totes i tots nosaltres i garantirà els drets de les persones treballadores que s’acullin voluntàriament al teletreball.

Com bé sabeu, es van iniciar uns treballs d’estudi per a la implantació del teletreball a la Diputació de Barcelona i aquests s’estan culminant en aquesta negociació. Dir-vos que des de CCOO creiem que estem treballant en una bona línia i en breu us en podrem donar més detalls.

A més, tal i com marcava la legislació vigent, l’acord de teletreball havia d’entrar en vigor el passat 1 d’abril però com encara estàvem treballant en aquest reglament, vam signar un acord de transició, CCOO i UGT amb la corporació, per tal d’establir un règim transitori per dotar-nos de cobertura jurídica.

Comentar-vos que, davant la previsió que l’estat d’alarma decaigui, **el nostre protocol** de mesures de prevenció de COVID de la Diputació de Barcelona, **seguirà vigent mentre continuï l’actual situació de pandèmia**. Per tant, aquelles persones que esteu treballant en remot, seguireu en aquesta situació així com tota la resta de mesures establertes en el protocol (horari màxim d’hores de treball presencial, establiment de torns...).

**PROCESSOS SELECTIUS**

Vam rebre, per part de la Direcció de Serveis de Recursos Humans, una previsió de la calendarització per a l’execució de les diferents **borses de treball**. Aquells i aquelles que us heu presentat a algunes de les convocatòries, **estigueu atents i atentes a la Intradiba perquè s’aniran publicant les dates i la seva execució**, **per tant comenceu a preparar-vos les convocatòries** i no deixeu l’estudi pel darrer moment.

A més, també se’ns va comunicar la intenció de convocar les proves selectives d’auxiliar administratiu dels processos de **consolidació** i aquest fet ens va sorprendre, donat que no s’havia comunicat amb la interlocució sindical a la comissió tècnica de PAMO. Som conscients que les bases ja estan publicades i que existeix l’expectativa de dret dels més de 3.000 aspirants presentats la qual cosa no podem obviar. Ara bé, també considerem que les decisions s’han de prendre mantenint la interlocució amb els sindicats i és per això que **Comissions Obreres** i **UGT** **hem demanat la paralització de les convocatòries de consolidació i que sigui tractat a la comissió tècnica de PAMO**.

A més, també hem demanat que s’aclareixi la situació del personal que s’ha presentat a la borsa de tècnic auxiliar a la dependència i que ja es trobava en altres borses prèvies. Tal i com marca el nostre acord, aquelles persones que hagin superat un procés selectiu d’interinatge (borsa), no cal que es torni a presentar a les noves borses ja que ja estaran incloses.

**XBM**

El passat dimarts vam tenir reunió de seguiment del protocol COVID i, en ella, **vam tornar a denunciar que hi ha companys i companyes que treballen a la Xarxa de Biblioteques Municipals que fan més hores de les establertes**, com a màxim, al citat protocol. Reiterem que és greu que estiguin més hores de les marcades ja que el protocol és d’aplicació per a tot el personal, inclòs els companys i companyes de les biblioteques.

**ENQUESTA RISCOS PSICOSOCIALS**

Us encoratgem a que realitzeu l’enquesta de riscos psicosocials que heu rebut a la vostra bústia corporativa L’enquesta és **anònima** i ens **servirà per avaluar l’estat en què us trobeu després de d’aquests durs mesos de pandèmia sanitària** a on el personal DIBA hem tornat a demostrar la **nostra professionalitat mantenint el servei públic de qualitat que oferim**. En l’elaboració d’aquesta enquesta hem participat amb els nostres delegats i delegades de prevenció. Si teniu qualsevol dubte o incidència, ens la podeu fer arribar a **ccoo.delegatsp@diba.cat** o contactar amb els nostres delegats i delegades de prevenció.

Ara bé, aquesta enquesta que des de Comissions Obreres la valorem positivament, no tota la plantilla la podrà realitzar: els companys i companyes de l’ORGT no la rebran tot i ser personal DIBA donat que disposen d’un servei de prevenció propi. No obstant això, considerem aquest fet una mancança operativa i hem reiterat, a les diferents reunions, que s’enviï o, en tot cas, que es comparteixi amb el servei de prevenció propi de l’ORGT per tal que pugui arribar a la totalitat de la plantilla.

**PANDÈMIA I MESURES DE PROTECCIÓ: CCOO VISITEM ELS CENTRES DE TREBALL**

Des de **CCOO ens prenem molt seriosament la protecció i la salut dels treballadores i treballadors** davant la COVID-19 i és per això que venim desenvolupant una intensa feina revisant els centres de treball i comprovant que totes aquelles mesures de protecció s’estan posant en pràctica per part de la corporació.

Des de començament de la pandèmia **hem visitat centenars de centres (Barcelona ciutat, Parcs Naturals, Centres de Conservació de Carreteres o oficines de l’ORGT,** entre d’altres). Al nostre perfil d’*Instagram* en podeu fer el seguiment: **@ccoo\_diba**

Tot i que és cert que per part de la corporació s’ha fet un esforç per tal de garantir la seguretat de tot el personal, **anem detectant deficiències les quals posem en coneixement dels respectius responsables**. En aquest sentit, quedem a la vostra disposició per si teniu cap dubte o desitgeu que visitem el vostre centre de treball (**ccoo@diba.cat**).